गसाइगाव , 27 नभेम्बरःनंखाय बाथ्रा बुंनानै थांनाय 17 बोसोराव राइजो - राजाफोरखौ दखलाव लानानै हाग्रामा महिलारिआ दासिमबो गुबुन गुबुन नंखाय बाथ्रा बुंगासिनो दं बि पि एफनि आफादगिरि हाग्रामा महिलारिआ । नाथाय बे खेबनि बिसायख'थियाव हाग्रामा महिलारिनि नंखाय बाथ्रा बुंनाया राइजो - राजाफोरनि गेजेराव सोलिनाय नंलिया । मानोना राइजो - राजाफोरा खुंथायखौ सोलायनो लुबैबाय । जायनि थाखाय बि टि ए डि ओन्सोलाव रोजा - रोजा राइजो - राजाफोरा इउ पि पि एल दोलोजों फैदों । बे बाथ्राखौ बुंदों इउ पि पि एल दोलोनि आफादगिरि प्रमद बर'आ । गसाइगाव महकुमानि आरो बि टि सिनि ब्रै नं जमदुवार बियाबनि माकथाइगावआव मथर साइकेल रेलियाव बाहागो लानानै आफादगिरि बर'आ बुङोदि , बारग' मावफुं सोद्रोमा एबा जमदुवार बियाबनि बि पि एफ दोलोनि बिजाथि रेवरेवा नार्जिहारिखौ गोख्रों रावजों फिनजाथाय खालामनानै बुङोदि , जमदुवार बियाबनिफ्राय नैथि खेब देरहानानै माव'फुं सोद्रोमानि बिबान मोन्नाय रेवरेवा नार्जिहारिआ बियाबनि राइजो - राजाफोरनि थाखाय जेबो ओन्सोलनि जौगाखां खामानि मावाखै । संकष दैमानि हा खुरखानायनिफ्राय लानानै जेबो जौगाखांनायनि खामानि मावालासै गेनाखान्थिजोंल' लोब्बा थानानै गावनि सम्पति आर्जिनायावल' जौगादों होन्नानै अजद खालामो । बिसायख'थिनि खाथि नोजोराव मन्दिर , गिर्जा बायदिनि जौगाखांहोनायनि फार्से राइजो - राजाफोरनो रां होनो नाजादोंब्लाबो रांनि राजखान्थिखौ राइजो - राजाफोरा नेवसिगारदों । प्रमद बर'आ बुंबावोदि , बिसायख'थियाव जेनगोनखौ रोखा मिथिनानै हाग्रामा महिलारिआ दादागिरि महराव बिसायख'थि गेलेनो नाजादों । थांनाय 17 बोसोर खुंथायखौ सामलायनाय बि पि एफ दोलोया लाफिकुलखौ बुथारनाय जाथायनिफ्राय मोनफ्रोमबो गेनाखान्थिनि सायाव हिसाब आरो फोरमान होनांगोन होन्नानैबो बुङो । मख'नो गोनांदि , 26 नभेम्बरखालि फुंनि समाव गसाइगाव महकुमानि दिङीयानीफ्राय जागायजेन्नाय मथर साइकेल रेलिनि हाबाफारिखौ गोजोनै बेखेवना होदोंमोन इउ पि पि एल दोलोनि मिरु नेहाथारि उइल्सन हास्दाआ । बेखेवनाय हाबाफारियाव बाहागो लायो गसाइगाव जिल्ला आफादनि आफादगिरि एबा ब्रै नं जमदुवार बियाबनि बिजाथि जिरन बसुमतारि , 5 नं सराइबिल बियाबनि बिजाथि शिला बसुमतारि , थाम नं श्रीरामपुर बियाबनि बिजाथि नुर महम्मद , मिरु आफादनि नेहाथारि नुर आलमजों लोगोसे दोलोनि गोबां दैदेनगिरिफोराबो बाहागो लादोंमोन । खमैबो 200 नि बांसिन मथर साइकेलनि बाहागो लानाय रेलिया दिङियानीफ्राय जागायजेन्नानै श्रीरामपुर , शिमलतापु , जारागुरि , माकथाइगाव , कचुगाव , गाम्बारिबिल , भावरागुरि , गसाइगाव बायदि ओन्सोलखौ गिदिंख'नो । 
हाग्रामा महिलारिनि नंखाय बाथ्राखौ राइजो राजाफोरा बुजिनो हाजोबबायः प्रमद बर'